
KOSTELIĆ I PULIĆ ZAJEDNO NA STARTU: 
SKIJAŠKA I AUTOMOBILISTIČKA LEGENDA STIŽU NA RSSD!
Ivica Kostelić suvozač Niku Puliću! Osvajač četiri olimpijske medalje i trostruki europski automobilistički prvak udružuju snage na 16. Rally Showu Santa Domenica powered by Subaru. Od 20. do 22. studenoga u Svetoj Nedelji i Savršćaku kraj Samobora publiku očekuju velika sportska imena, noćni brzinci, vatreni efekti i spektakularni vatrometi, a možda opet i snijeg.
Niko Pulić za upravljačem, Ivica Kostelić na suvozačkom mjestu. Skijaš koji je osvojio Veliki kristalni globus i četiri olimpijska srebra prihvaća drukčiji izazov, ovoga puta uz jednog od najtrofejnijih hrvatskih automobilista.
Kako će se dvije sportske legende snaći zajedno u rally automobilu, publika će moći pratiti na događaju koji je prošle godine okupio rekordnih 167 posada iz više od deset zemalja. Njihov nastup daje dodatnu težinu poruci Santa Domenice: More than rally love. Više od ljubavi prema rallyju.

Santa Domenica podiže temperaturu studenoga
Lani je RSSD osvanuo pod snijegom, uz prizore koji se još prepričavaju među posadama i navijačima. Što će vrijeme donijeti ovog studenoga, tek ćemo vidjeti, ali program je spreman za tri dana rally uzbuđenja pred tisućama gledatelja.
Vikend otvara predstavljanje posada i ceremonijalni start u središtu Svete Nedelje. Subotnji Savršćak by Night donosi vožnje uz vatrene efekte i vatromet, dok nedjelja pripada Savršćak Areni. Na programu je sedam brzinskih ispita ukupne dužine 36,05 kilometara, uz službeni shakedown.
„Lanjskih 167 posada veliko je priznanje cijeloj našoj ekipi. Kad nam ljudi dođu iz više od deset zemalja, znamo koliko im ovaj vikend znači i želimo opravdati njihovo povjerenje. U svih petnaest dosadašnjih izdanja brzinci nikada nisu bili identični. Svake godine pripremimo nešto drukčije, a ove će se godine Arena voziti u potpunosti kao klasičan brzinac, bez kružnog dijela. Najviše nas ipak veseli ponovno vidjeti posade i publiku na RSSD-u. Zbog njih sve ovo i radimo“, kaže Daniel Vojvodić, predsjednik Organizacijskog odbora Rally Showa Santa Domenica.

RSSD kao rasadnik rally talenata
Santa Domenica godinama daje priliku mladim vozačima da pokažu što znaju. Matteo Bernini svoj je prvi rally nastup ovdje upisao sa samo 14 godina. Danas je dvostruki prvak Hrvatske, a za 2027. planira nastupe u Svjetskom rally prvenstvu. Giovanni Trentin na RSSD-u je 2023. kao šesnaestogodišnjak debitirao u automobilu Rally2, odmah osvojio drugo mjesto i poslije stigao do WRC2.
Domaća priča ima jednako snažne primjere. Mislavu Mikulec RSSD je 2012. omogućio prvi rally nastup, još kao šesnaestogodišnjaku, uz brata Marka na suvozačkom mjestu. Prošle su godine zajedno bili najbolja hrvatska posada. Martin i Dora Ravenščak iskustvo su gradili i na RSSD-u, a tijekom 2024. i 2025. predstavljali su Hrvatsku u Europskom rally prvenstvu, u kategoriji ERC3.

Za mlade posade RSSD je prilika da se odmjere s iskusnim prvacima i pokažu pred publikom i medijima. Za gledatelje je to prilika da među današnjim početnicima prepoznaju imena koja će sutra pratiti na europskoj i svjetskoj sceni. 
Hrvatske posade imaju što pokazati, posebno domaći predstavnici iz Svete Nedelje i Samobora. Braća Mikulec prošle su godine osvojila osmo, a Ivan Kodrić i Tomislav Pazman deseto mjesto ukupnog poretka. Među najboljih 25 završile su i svetonedeljske posade Darija Merlića, Daniela Vojvodića i Nenada Lončarića, a snagu hrvatske konkurencije dodatno je potvrdila posada Vilijama Prodana. 
Organizatori ove godine priželjkuju dosad najjači odgovor hrvatskih posada međunarodnoj konkurenciji. Dio te priče čine i čelni ljudi AKK Sveta Nedelja. Nenad Lončarić, Boris Beraković, Daniel i Tajana Vojvodić-Pinky godinama povezuju organizacijski posao s vlastitim natjecateljskim iskustvom. Daniel Vojvodić, viceprvak Hrvatske za 2026., i njegov suvozač Filip Puzić, prvak Hrvatske za 2026., čine posadu Pile i Vile Rally Teama. Nenad Lončarić i Tajana Vojvodić-Pinky u svojoj su prepoznatljivoj Imprezi domaće uzdanice Subarua, generalnog sponzora RSSD-a.

Mjesto na kojem se vrijedi pokazati
Uz profesionalce i mlade talente, RSSD privlači i poznata lica iz drugih sportova i javnog života. Na njemu su nastupili Miroslav Zrnčević i Nika Fleiss, a na suvozačkom mjestu okušali su se bivši košarkaški reprezentativac Mario Kasun i novinar Andrija Jarak, koji je nastupio uz Niku Pulića. Ove godine uz Pulića sjeda Ivica Kostelić, nastavljajući priču o sportskim imenima koja svoj novi izazov pronalaze upravo na RSSD-u.
Za posade je to prilika da pokažu brzinu pred jakom konkurencijom, osvoje publiku i privuku pozornost medija. Za gledatelje, prilika da na istom događaju vide sportske legende, moderne rally automobile, Historic jurilice i nove nade. Jaka domaća i međunarodna imena očekuju se i ove godine, a lista prijava donijet će još odgovora.
Ovogodišnja promocija RSSD-a obuhvatila je brojne regionalne rallyje te natjecanja Europskog i Svjetskog rally prvenstva. Suradnja s Rallyjem delle Luminarie iz talijanskog Scorrana dodatno je povezala organizatore i zajednice koje dijele ljubav prema automobilističkom sportu.
„Najljepši je trenutak kad nakon mjeseci priprema počnu dolaziti posade i kad uz stazu ponovno vidimo brojne gledatelje. Neki dolaze godinama, drugi nas tek otkrivaju, a nama je važno da se svi osjećaju dobrodošlo. Iza tog dočeka i cijelog vikenda stoje naši članovi, volonteri, suci, partneri i domaćini. Puno je posla koji se ne vidi, ali kad ljudi odu kući zadovoljni i kažu da se vidimo dogodine, znamo zašto smo ga odradili“, ističe Tajana Vojvodić-Pinky, predsjednica AKK Sveta Nedelja.











Tri dana programa
PETAK, 20. STUDENOGA
19:30 | Predstavljanje posada i ceremonijalni start
Rally vikend počinje na Trgu Ante Starčevića u Svetoj Nedelji, gdje publika može upoznati i pozdraviti sudionike ovogodišnjeg izdanja.
SUBOTA, 21. STUDENOGA
9:30 do 14:00 | Shakedown, trening vožnje na šodericama Savršćak.
17:00 | Savršćak by Night 1, prvi noćni brzinski ispit.
19:30 | Savršćak by Night 2, nastavak noćnog rally spektakla.
Od 20:00 | RSSD Party by Guga Svijet Zabave u velikom grijanom šatoru servisnog parkirališta na šodericama Savršćak.
NEDJELJA, 22. STUDENOGA
Od 7:30 | Savršćak Arena, pet prolazaka brzinskim ispitom u klasičnom formatu od starta do cilja.
17:30 | Proglašenje pobjednika i podjela nagrada u ugostiteljskom prostoru servisnog parkirališta na šodericama Savršćak.

SPONZORI I POKROVITELJI
Generalni sponzor: Subaru, Auto Lončarić
Pokrovitelji: Grad, Turistička i Sportska zajednica Sveta Nedelja, Grad i Turistička zajednica Samobor, šoderice Horvat, Draclin i Belak, Zajednica športskih udruga i saveza Zagrebačke županije i Turistička zajednica Zagrebačke županije
Zlatni sponzori: Rajska, Valvoline | Val-Int, Vučna služba Draško Assistance, Petrol, Casa Bianca na otoku Rabu
Srebrni sponzori: Tokić, OMP, Purić, Prahin INC, Eternoivica, Vinarija Pavlin, Autostakla Laus


Organizatori zahvaljuju i svim ostalim partnerima koji podupiru realizaciju događaja.

Službeni vizuali i logotipi dostupni su za preuzimanje na rallysantadomenica.com/rssd-vizuali.

Organizator AKK Sveta Nedelja ustupa priložene fotografije koje su slobodne za korištenje u medijskim objavama o 16. Rally Showu Santa Domenica powered by Subaru, uz navođenje autora označenog u nazivu datoteke.

Autori fotografija: Uroš Modlic, Mario Pavlović i Matija Mikulec.

